b'\n_START_ARTICLE_\nDolmen\n_START_PARAGRAPH_\nUn dolmen \xc3\xa9s una construcci\xc3\xb3 megal\xc3\xadtica, pr\xc3\xb2pia del neol\xc3\xadtic o calcol\xc3\xadtic. El mot "dolmen" prov\xc3\xa9 de l\'expressi\xc3\xb3 taol maen, que significa "taula de pedra" en bret\xc3\xb3. Fou utilitzat per primera vegada en el m\xc3\xb3n de l\'arqueologia en el llibre Origines gauloises, de Th\xc3\xa9ophile Corret de la Tour d\'Auvergne, i anteriorment eren coneguts com a cromlecs.\n_START_SECTION_\nNoms populars\n_START_PARAGRAPH_\nRep els noms, vivents sobretot en topon\xc3\xadmia de cova de l\'alarb, caixa/cabana de(l) moro (Caixa del Moro) o caixa o cova de/d\'en Rotllan (Caixa de Rotllan) o llosa de ja\xc3\xa7a.\n_START_SECTION_\nEstructura\n_START_PARAGRAPH_\nLa formaci\xc3\xb3 b\xc3\xa0sica del dolmen, la constitueixen dues pedres verticals amb una d\'horitzontal al damunt, generalment acompanyades d\'altres pedres en la rodalia, de grans dimensions. El tipus m\xc3\xa9s senzill -dues pedres verticals i una d\'horitzontal- s\'anomena cista, o sigui, "caixa"; quan el dolmen central en t\xc3\xa9 un altre de m\xc3\xa9s petit que li serveix d\'entrada, rep el nom de sepulcre de corredor: passat el corredor d\'entrada, s\'arriba al dolmen major o galeria coberta a manera de cambra, on s\'han utilitzat diverses pedres verticals. En certes \xc3\xa8poques, es van apilonar motes de terra o pedres (t\xc3\xbamuls) per donar un aspecte monumental al dolmen. Els l\xc3\xadmits dels t\xc3\xbamuls es marcaven de vegades amb un cercle de pedres aixecades (cromlech), de vegades amb pedres ajagudes en cercle (perist\xc3\xa0til). Les ofrenes es barrejaven en el t\xc3\xbamul i al costat dels cossos enterrats. A Catalunya, aquestes motes sovint es van erosionar o van ser destru\xc3\xafdes per robar-ne el contingut i nom\xc3\xa9s queda aleshores el dolmen.\n_START_SECTION_\nParadolmen\n_START_PARAGRAPH_\nUn paradolmen \xc3\xa9s un monument megal\xc3\xadtic natural consistent en una cavitat entre blocs err\xc3\xa0tics o abric roc\xc3\xb3s. Generalment, era usat com a cambra funer\xc3\xa0ria, agen\xc3\xa7at amb murs o lloses per a tancar-lo i, ocasionalment, amb un corredor megal\xc3\xadtic d\'acc\xc3\xa9s. A difer\xc3\xa8ncia del dolmen, el paradolmen no \xc3\xa9s una construcci\xc3\xb3 humana, tot i que en alguns casos la intervenci\xc3\xb3 humana n\'ha modificat l\'estructura. Algunes zones de Catalunya presenten una gran concentraci\xc3\xb3 de paradolmens, com el Mass\xc3\xads de Cadiretes, a cavall de les comarques de La Selva i el Baix Empord\xc3\xa0. Alguns exemples de paradolmens del Mass\xc3\xads de Cadiretes s\xc3\xb3n Pedra Sobre Altra, Paradolmen d\'en Garcia i Paradolmen de Ses Rates.\n_START_SECTION_\nHemidolmen\n_START_PARAGRAPH_\nUn hemidolmen o meg\xc3\xa0lit de pedra picada es un sepulcre megal\xc3\xadtic que consisteix en un fossar excavat al s\xc3\xb2l, tapat per un t\xc3\xbamul i cobert per una llosa allargada. A vegades les lloses tenen inscultures o decoraci\xc3\xb3 incisa. Cada extrem de la llosa era subjectat per una pedra vertical. Datat en el calcol\xc3\xadtic, els hemidolmens abunden en la comarca del Solson\xc3\xa8s.\n_START_SECTION_\nRoca foradada\n_START_PARAGRAPH_\nUna roca foradada \xc3\xa9s un monument megal\xc3\xadtic singular del calcol\xc3\xadtic. Es tracta d\'una roca gran\xc3\xadtica buidada de dins per la m\xc3\xa0 de l\'home creant una cavitat interior. No est\xc3\xa0 gens clara la seva funci\xc3\xb3 o finalitat. Entre les diverses hip\xc3\xb2tesis, tenim que podria ser una cambra sepulcral.'